**Bērziņam astotā vieta Junioru Pasaules čempionātā**

Insbrukā, Austrijā piektdien aizvadītas 34. FIL Pasaules Junioru čempionāta puišu un meiteņu sacensības. Uz starta stājās arī četri Latvijas sportisti, starp kuriem labākais rezultāts – 8. vieta – Gintam Bērziņam.

Gintam Bērziņam, kurš oficiāli vēl startē jauniešu “A” vecuma grupā, šī bija debija Pasaules Junioru čempionātā. Talantīgais sportists šosezon uzrādījis lieliskus rezultātus, finišējot labāko trijniekā pirmajos četros Pasaules kausa posmos junioriem.

Pirmajā braucienā G. Bērziņš uzrādīja 11. rezultātu, taču otrajā braucienā uzlaboja laiku par piecām sekundes simtdaļām, kas deva piekto vietu braucienā. Summā 8. vieta, uzvarētājam vācietim Maksam Langenhānam piekāpjoties par vairāk kā sekundi. Sudrabs austrietim Bastianam Šultem, bet bronza itālim Lūkasam Gufleram. Līdz sestajai vietai G. Bērziņam pietrūka nedaudz vairāk kā divas sekundes desmitdaļas.

Junioru meiteņu konkurencē labākais rezultāts Andai Upītei, kura pirmajā braucienā uzrādīja divpadsmito, bet otrajā braucienā vienpadsmito labāko laiku. Summā tas ļāva ierindoties 11. vietā. Uzvarētājai vācietei Čejennei Rozentālai A. Upīte divu braucienu summā piekāpās par 0.790 sekundēm. Sudrabs itālietei Verēnai Hoferei, bet bronza vēl vienai Vācijas sportistei Džesikai Degenhārdai.

16. vieta (+1.144) divu braucienu summā Sigitai Bērziņai. Pirmajā braucienā sportistei 22. labākais laiks, bet otrajā braucienā 15. rezultāts. 29. vietā jau pēc pirmā brauciena sacensības noslēdza Elīna Ieva Vītola, kura nekvalificējās otrajam braucienam. Jaunā sportiste aizvadīja lielisku startu Eiropas čempionātā pirms divām nedēļām, kur izcīnīja sudraba godalgu.

Čempionāts sestdien turpināsies ar divvietīgo ekipāžu sacensībām un komandu stafeti.